"Ħadt iż-żewġ dożi iżda se nibqa' nħares il-miżuri biex flimkien negħlbu din il-pandemija" – Il-qabla Rita Grima Matul l-aħħar ġimgħat dan is-sit baqa' jxerred magħkom uċuħ differenti ta' ħaddiema waqt il-perjodu tal-pandemija. Fost diversi appelli u messaġġi ta' kuraġġ minn persuni li ġejjin minn setturi varji fis-soċjetà, spikkaw dawk tal-frontliners li minkejja tlugħ u nżul fir-rata ta' infezzjonijiet baqgħu jagħmlu ħilithom biex jipproteġuna. Illum niltaqgħu ma' Rita Grima, frontliner u qabla li qiegħda tħeġġeġ biex jieqfu x-xnigħat kontra l-effetti tal-vaċċin li l-awtoritajiet tas-saħħa tagħna stess qegħdin iqisuh bħala t-tama lejn in-normalità. Hija żiedet tgħid li hi ħadet it-tieni doża tat-tilqima u appellat lil kull min jirċievi l-istedina biex jagħmel l-istess b'rispett lejh innifsu u lejn ħaddieħor. Grima għamlitha ċara li minkejja li rċeviet it-tilqima, hi se tibqa' tħares il-miżuri billi fost affarijiet oħra tilbes il-maskra u ż-żomm id-distanza soċjali fejn hu possibbli minħabba x-xogħol tagħha.